钦定古今图书集成/明伦汇编/闺媛典/第025卷 > 白圭继室孟氏
## 钦定古今图书集成/明伦汇编/闺媛典/第025卷 > 白圭继室孟氏

按《南宫县志》：孟氏，白圭继室，钺之母也。性端静，寡言
笑。年十八适圭，抚前夫人所出子女不啻己生。圭任陕西按察副使，孟氏从于官。乡人有为属县令者，瞰
圭出按事，以重币来，孟曰：“公素励清操，岂宜有此？必
妄也。”执却之。及圭转浙江布政使，公廨邻织染局，局
夫盗绯绿罗数十匹，色绒数十斤，不得出，掷之墙外。
家人取以告，孟立命归于官。每以随夫宦邸，不得奉
侍舅姑为不乐。岁时裁衣致远，必躬自缝纫。方物嘉
味，非速坏者未寄，不敢先尝。其笃孝如此。常曰：“人家
子弟所为不善，其母多为庇护。不闻于父，则子之恶
日纵而不可治。”故诸子有过，必告圭惩之，不少宽假。
其遇诸妇，尤有礼法，侍立终日，无敢失容。凡中馈之
事，皆使亲执其劳。虽居京师，日躬事蚕绩，曰：“诸妇皆
出自贵家，吾将使其知成之不易，庶几能俭约也。”后
累受恩命，屡朝慈懿皇太后，被赐赉。圭先有军功，当
荫，疾革，遗命草书陈情。或以孟所生子为言，曰：“镔非
吾出，实居长，不可易。”卒以镔名奏。及圭卒后，诸子家
京师十馀年，食逾千指，内外肃然。夫居将相，子女皆
贵，内外姻娅之盛，一时鲜俪。而诸妇女无敢骄佚，孟
氏之教也。